El nou mural del Serpis Urban Art Proyect té com tema el respecte pel medi ambient marí
21 maig 2018

## El nou mural del Serpis Urban Art Proyect té com tema el respecte pel medi ambient marí21 maig 2018Última actualització: 14 juliol 2025

![](../gestion/img/AO__0408-copia.jpg)  
  

El **regidor responsable de Responsabilitat Social, Nahuel González**, acompanyat del **president de la Junta de Districte del Grau i la Platja, Miguel Ángel Picornell**, del **representant de l’associació cultural Wall Artittude, Eloi Ángel** i de **l'artista urbà Ela Man**, han comparegut en roda de premsa per tal de presentar la nova obra d'art urbà, una ‘tortuga babaua’ (_Caretta caretta_), que representa la pesca sostenible i el respecte pel medi ambient.

González ha volgut destacar l'oportunitat que aprofita aquesta obra _“en un moment en el qual moltes espècies com aquesta estan molt amenaçades per la contaminació marina, com ara la ingent quantitat de plàstics que suren en els nostres mars, i l'oportú moment de conscienciació que està tenint lloc en la nostra societat”_. 

Aquesta és la quarta intervenció dins del projecte “Serpis Urban Art Project” i González ha aprofitat per a convidar la ciutadania a proposar parets i murs que siguen susceptibles d'albergar una obra del projecte. _“S'ha habilitat el correu participacio@gandia.org en el qual qualsevol veí o veïna pot posar-se en contacte per a oferir les seues façanes. De fet, ja s'estan rebent propostes, en concret s'estan valorant quatre façanes en el barri del Raval i també en diferents districtes de Gandia. L'objectiu és que tots els barris tinguen una mostra d'art urbà”,_ ha conclòs l'edil.  
  
Eloi Ángel ha destacat que _“Ela Man, l'artista convidat, és una persona molt conscienciada amb el medi ambient, amb la cura del nostre entorn i és la persona indicada per la seua manera especial de representar aquests valors a través de la seua obra.”_

  
Picornell, per la seua banda ha fet una valoració molt positiva d’intervencions com aquesta _“que està atresorant el districte del Grau, amb obres en l'Escola de Música, en l'edifici de l’IES Veles e Vents i ara la pintura que s'està realitzant a la Llotja de pescadors”._

  
Finalment, Ela Man ha expressat la seua satisfacció per participar en aquest projecte i poder expressar a través del seu art la problemàtica que patim amb la contaminació dels nostres mars i en concret amb el problema de la ingent quantitat de plàstics que amenacen la nostra fauna i flora marina. _“No volia fer un mural idíl·lic amb una tortuga, propi d'un ressort turístic, sinó fer una representació més crua, que inclourà les sigles S.O.S per a comunicar la necessitat d'ajuda que estan reclamant els nostres mars”_.